เปิดแผนบริหารธนาคารออมสิน ‘นำกำไรคนรวยช่วยคนจน’
หลายเดือนแล้วที่ ชาติชาย พยุหนาวีชัย เข้ารับตำแหน่งผู้อำนวยการธนาคารออมสิน
21 พ.ค. 2558

หลายเดือนแล้วที่ ชาติชาย พยุหนาวีชัย เข้ารับตำแหน่งผู้อำนวยการธนาคารออมสิน ขณะนี้ก็เริ่มเห็นการขยับตัวของธนาคารรัฐที่ใหญ่ที่สุด โดยเฉพาะด้านการตลาด ซึ่งเป็นงานถนัดของชาติชาย นายแบงก์ที่เติบโตมากับสินเชื่อรายย่อย
“ผมมีความเชื่อว่าธนาคารออมสินเปลี่ยนแปลงให้ทันสมัยได้ ซึ่งผมได้ขอให้สาขาแบงก์ทั้งหมด ลองให้บริการแบบไม่ต้องเขียนใบฝากและถอนเงินเหมือนธนาคารพาณิชย์ หากรายใดต้องการสลิปจึงจะพิมพ์ให้ ลองให้ทำมา 2-3 เดือน ปรากฏว่า ลูกค้าธนาคารชอบ บอกว่าทันสมัยเหมือนแบงก์อื่น” ชาติชาย กล่าว
หลังจากเห็นว่าลูกค้าคุ้นเคยแล้ว ก็ออกธุรกรรมโมบายแบงก์กิ้งออกมา เพื่อให้ลูกค้าใช้ธนาคารทางอินเทอร์เน็ตได้ เพิ่มความสะดวกสบาย และขั้นต่อไป ผู้อำนวยการออมสิน คิดว่า ธนาคารจะออกบัตรเดบิต บัตรเครดิต และธุรกรรมอื่นๆ ให้ทันสมัยและเท่าเทียมธนาคารอื่น ซึ่งจะเห็นการเปลี่ยนแปลงที่ชัดเจนยิ่งขึ้น
ชาติชาย กล่าวว่า เพียงแค่ใช้ระบบจัดการที่ดี สามารถที่จะประหยัดค่าใช้จ่าย นำเงินไปใช้พัฒนาในด้านอื่นได้อีกมาก
“ตัวอย่างคือ ในแต่ละปีธนาคารจะสั่งผลิตกระปุกออมสินให้เด็กปีละ 1 ล้านใบ ใช้งบประมาณ 100 ล้านบาท เพื่อแจกในวันครบรอบวันเกิดธนาคาร แต่ไม่มีใครจำได้เลย แจกกันแบบไม่มีเป้าหมาย แต่ผมสั่งให้เปลี่ยนระบบการแจกใหม่ 5 แสนใบ ให้แจกเด็กที่มาฝากเงินกับธนาคารเหมือนเดิม
กระปุกอีก 5 แสนใบ นำมาแจกให้กับผู้ใหญ่ที่เข้ามาทำบัตรเครดิต บัตรเดบิต ฝากเงินในวงเงินที่กำหนด ก็ประหยัดงบไปได้ส่วนหนึ่งและเอางบที่ประหยัดได้ไปทำกระปุกออมสินทองคำ เพื่อจับสลากแจกเป็นรางวัลใหญ่ให้กับผู้มาใช้บริการ จัดให้มีรางวัลสำหรับเด็กที่เกิดในวันเดียวกับวันเกิดธนาคารถ้ามาเปิดบัญชีธนาคารจะให้เงินคนละ 500 บาท หากตั้งชื่อเด็กแรกเกิดที่เกิดในวันเกิดธนาคารว่า ออมสิน ก็จะให้เงินฝากเข้าบัญชีรับขวัญรายละ 5,000 บาท” ชาติชาย กล่าว 
สิ่งที่ชาติชายทำนั้น เขายืนยันว่าได้ผลเกินคาด เพราะมีเงินฝากเพิ่มขึ้นจากวันปกติพรวดเดียว 400% มีการทำบัตรเครดิตบัตรเดบิตเพิ่ม 48% ซึ่งก็มีรายได้จากค่าธรรมเนียมไหลเข้ามา เงินที่ใช้ทำการตลาดไปก็ได้กลับมาคุ้มค่า
“ผมจะเป็นโรบินฮูด ทำกำไรจากคนรวยมาให้คนจน ธนาคารมีลูกค้าหลายระดับตั้งแต่ลูกค้ารายใหญ่จนถึงกลุ่มรากหญ้า ที่ธนาคารสามารถนำรายได้จากค่าธรรมเนียมต่างๆ มาชดเชยให้กับการทำธุรกรรมรายย่อยเพื่อสังคมที่ได้กำไรน้อย ซึ่งจะทำให้ธนาคารอยู่ได้ด้วยตัวเอง ลดภาระของรัฐบาล” ผู้อำนวยการออมสิน กล่าว
ทั้งนี้ การมีรายได้จากการปล่อยสินเชื่อถึง 94-95% เหมือนในปัจจุบัน ชาติชาย มองว่า เป็นความเสี่ยง หากเกิดภาวะเศรษฐกิจซบเซา หรือเกิดวิกฤตเศรษฐกิจ การปล่อยกู้ลดลง หรือลูกหนี้ที่ดีกลายเป็นหนี้ตกชั้น ธนาคารจะมีเงินที่ไหนไปตั้งสำรองหนี้เพิ่ม กลายเป็นสร้างภาระให้กระทรวงการคลัง จึงต้องมีโมเดลธุรกิจที่เหมาะสม
ผูู้อำนวยการออมสิน กล่าวว่า ในอีก 1-2 เดือนข้างหน้า จะมีการเปลี่ยนแปลงในด้านภาพลักษณ์ซึ่งจะมีการทยอยออกหนังโฆษณาที่เน้นเรื่องการออม เป็นคอร์ปอเรต อิมเมจ ทำให้ธนาคารดูทันสมัยมากขึ้น ลูกค้ารู้จักและจดจำได้ ซึ่งจะมีการอัดหนังโฆษณาตลอดทั้งปี ซึ่งจะใช้งบประมาณ 25-30 ล้านบาท
“ผมตั้งเป้าหมายการทำงานไว้ว่าใน 4 ปีที่ผมเป็นผู้อำนวยการออมสิน ผมจะพยายามทำให้ธนาคารรุ่งเรืองเทียบเท่าธนาคารพาณิชย์ให้ได้ และเป็นธนาคารที่ช่วยเหลือสังคมตามนโยบายของรัฐได้อย่างมีประสิทธิภาพ ซึ่งจะต้องปิดความเสี่ยงจากการดำเนินการตามนโยบายรัฐ จะมีการแยกบัญชีออกมาให้ชัดเจน เพื่อที่จะได้รู้ว่าธนาคารมีกำไรจากการดำเนินการเองอย่างไร ในส่วนที่ทำธุรกิจปกติ เราก็จะทำให้ดีที่สุด” ชาติชาย กล่าว &amp;O5532;